

ՀԻՄՆԱՎՈՐՈՒՄ
  «ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ 2026 ԹՎԱԿԱՆԻ ՊԵՏԱԿԱՆ ԲՅՈՒՋԵԻ ՄԱՍԻՆ» ՕՐԵՆՔՈՒՄ ՎԵՐԱԲԱՇԽՈՒՄ, ՓՈՓՈԽՈՒԹՅՈՒՆՆԵՐ ԵՎ ԼՐԱՑՈՒՄ, ՀԱՅԱՍՏԱՆԻ  ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ  2025 ԹՎԱԿԱՆԻ ԴԵԿՏԵՄԲԵՐԻ 25-Ի N 1910-Ն ՈՐՈՇՄԱՆ ՄԵՋ ՓՈՓՈԽՈՒԹՅՈՒՆՆԵՐ ԵՎ ԼՐԱՑՈՒՄՆԵՐ ԿԱՏԱՐԵԼՈՒ ՄԱՍԻՆ» ՀՀ ԿԱՌԱՎԱՐՈՒԹՅԱՆ ՈՐՈՇՄԱՆ ՆԱԽԱԳԾԻ ՎԵՐԱԲԵՐՅԱԼ


Իրավական ակտի ընդունման անհրաժեշտությունը. 
[bookmark: _Hlk210244334]Հայաստանի Հանրապետության կառավարության որոշման նախագծով նախատեսվում է ՀՀ 2026թ-ի պետական բյուջեով ՀՀ կրթության, գիտության, մշակույթի և սպորտի նախարարությանը դպրոցաշինության համար հատկացված  գումարների շրջանակներում կատարել վերաբաշխում՝ 1,277,104.7 հազար դրամի չափով՝ Ասիական զարգացման բանկի աջակցությամբ իրականացվող «Սեյսմիկ անվտանգության բարելավման ծրագիր (լրացուցիչ ֆինանսավորում)» վարկային ծրագրի շրջանակներում դպրոցների կառուցման աշխատանքներն ապահովելու նպատակով։ 
Վերաբաշխման նպատակով նվազեցվում են ՀՀ 2026թ-ի պետական բյուջեի 1236 ծրագրի 32003, 32004 և 32005 միջոցառումներով ՀՀ ԿԳՄՍ նախարարության մասով նախատեսված և օբյեկտներով չբաշխված գումարներից: Տվյալ տողերից նվազեցումը պայմանավորված է միայն վարկային ծրագրի դեֆիցիտի ֆինանսավորման հրատապությամբ և ներկայումս այլ ազատ միջոցներ չունենալու հանգամանքով։ Մինչև տարեվերջ առաջանալու է նվազեցվող գումարների վերականգնման անհրաժեշտություն:

Ընթացիկ իրավիճակը և խնդիրները.
Ասիական զարգացման բանկի աջակցությամբ իրականացվող «Սեյսմիկ անվտանգության բարելավման ծրագիր» վարկային ծրագիրը գործում է 2015թ.-ից: Ծրագրի շրջանակներում իրականացվում են այն դպրոցների վերակառուցման/նոր շենքերի կառուցման աշխատանքները, որոնք ընդգրկված են ՀՀ կառավարության 2015 թվականի հուլիսի 23-ի N 797-Ն որոշմամբ հաստատված՝ ՀՀ-ում սեյսմակայունության տեսակետից առավել վտանգավոր դպրոցների ցանկում: Ծրագիրն իրականացվում է երկու վարկային համաձայնագրի (հիմնական ֆինանսավորման համաձայնագիրը կնքվել է 2015թ-ին, իսկ լրացուցիչ ֆինանսավորմանը՝ 2023թ-ին) միջոցներով և ՀՀ պետական բյուջեից համաֆինանսավորմամբ: Ծրագրի շրջանակներում նախատեսում է թվով 46 դպրոցի կառուցում/վերակառուցում: 
Ծրագրի ընթացքում իրականացվել են մեծածավալ շինարարական աշխատանքներ, որոնք արդեն ավարտվել են թվով 29 դպրոցում, որից 11-ը՝ Երևանում,  3-ը՝ Արագածոտնում, 3-ը՝ Արարատում, 2-ը՝ Արմավիրում, 1-ը՝ Գեղարքունիքում, 3-ը՝ Լոռիում, 2-ը՝ Կոտայքում, 1-ը՝ Շիրակում, 1-ը՝ Սյունիքում, 1-ը՝ Վայոց Ձորում և 1-ը՝ Տավուշում: Թվով 17 դպրոցի շինարարական աշխատանքները գտնվում են իրականացման ակտիվ փուլում և ավարտի կհասցվեն 2026-2027 թթ:
 Միաժամանակ, վարկային ծրագրի հաստատման օրվանից առ այսօր զգալիորեն ավելացել են վերջին տարիներին ձեռքբերվող շինարարական աշխատանքների նախահաշվային արժեքները, զուգահեռ նվազել են ԱՄՆ դոլարի և եվրոյի փոխարժեքները, ինչը միասին առաջացրել է վարկային միջոցների պակասուրդ: Ընթացիկ շինարարության մեջ գտնվող դպրոցներն ավարտին հասցնելու համար 2026-2027 թվականին անհրաժեշտ է շուրջ 24 մլրդ դրամ, ինչը նշանակում է, որ Ծրագրով նախատեսված 46 ավարտված դպրոցի արդյունքային ցուցանիշին հասնելու համար 2 վարկային ծրագրերի (հիմնական և լրացուցիչ ֆինանսավորման) մնացորդային միջոցները բավարար չեն: Հարկ է նշել նաև, որ վարկային համաձայնագրով սահմանված է, որ ցանկացած լրացուցիչ ծախս պետք է կատարվի ՀՀ պետական բյուջեի հաշվին:
24 մլրդ դրամ պարտավորությունը կատարելու համար ՀՀ կառավարության համաֆինանսավորումը պետք է կազմի 2026-2027 թթ շուրջ 17.5 մլրդ դրամ, որից 2026թ-ին արդեն իսկ նախատեսված է 5.5 մլրդ դրամ, 2027 թվականի բյուջետային հայտով ներկայացված է 9.1 մլրդ դրամ: 
[bookmark: _GoBack]Ներկայումս, թվով 17 կառուցվող դպրոցների մասով առկա են և մինչև տարեվերջ սպասվում են կատարողականներ ընդհանուր առմամբ շուրջ 5.3 մլրդի չափով։ Հայաստանի տարածքային զարգացման հիմնադրամը՝ որպես պատվիրատու, կատարողական ակտերի դիմաց համապատասխան վճարումներ կատարելու համար ունի ֆինանսական միջոցների պակասուրդ 3.7 մլրդ դրամի չափով՝ անբավարար վարկային միջոցների պատճառով: Գնահատականները կատարվել են հաշվի առնելով վարկային միջոցների առկա մնացորդները գանձապետական հաշվին, ինչպես նաև չմասհանված մնացորդից գումարներ ստանալու ժամանակացույցը: Ծրագրի հետագա սահուն ընթացքն ապահովելու նպատակով՝ Նախագծով նախատեսվում է ծրագրին հատկացնել ներկայումս դպրոցաշինության ծրագրի շրջանակներում օբյեկտներով չբաշխված տողերում առկա միջոցների չափով, որը կազմում է 1.3 մլրդ ՀՀ դրամ։

Կարգավորման նպատակը և բնույթը. 
Որոշման նախագծի ընդունմամբ կիրականացվի «Սեյսմիկ անվտանգության բարելավման ծրագիր (լրացուցիչ ֆինանսավորում)» վարկային ծրագրի շրջանակներում 2026 թվականի համար նախատեսված դպրոցների կառուցման աշխատանքների լրացուցիչ ֆինանսավորումը ՀՀ պետական բյուջեի միջոցների հաշվին:

          Նախագծի մշակման գործընթացում ներգրավված ինստիտուտները և անձինք.
ՀՀ կրթության, գիտության, մշակույթի և սպորտի նախարարության մասնագետները: 
 
Իրավական ակտի կիրարկման դեպքում ակնկալվող արդյունքը. 
Որոշման ընդունման արդյունքում կապահովվի դպրոցների կառուցման աշխատանքների շարունակականությունը։
Իրավական ակտի ընդունման կապակցությամբ պետական կամ տեղական ինքնակառավարման մարմնի բյուջեում եկամուտների և ծախսերի ավելացման կամ նվազեցման անհրաժեշտություն.
«Հայաստանի Հանրապետության 2026 թվականի պետական բյուջեի մասին» օրենքում վերաբաշխում, փոփոխություններ և լրացում, Հայաստանի  Հանրապետության կառավարության 2025 թվականի դեկտեմբերի 25-ի N 1910-Ն որոշման մեջ փոփոխություններ և լրացումներ կատարելու մասին» Հայաստանի Հանրապետության կառավարության որոշման ընդունման կապակցությամբ Հայաստանի Հանրապետության պետական բյուջեի, ինչպես նաև տեղական ինքնակառավարման մարմնի բյուջեում եկամուտների կամ ծախսերի ավելացում կամ նվազեցում չի առաջանում։ 

Կապը ռազմավարական փաստաթղթերի հետ. Հայաստանի վերափոխման ռազմավարություն 2050, Կառավարության 2021-2026թթ. ծրագիր, ոլորտային և/կամ այլ ռազմավարություններ.

Նախագիծը բխում է ՀՀ կառավարության 18.11.2021թ. N 1902-Լ որոշմամբ հաստատված ՀՀ կառավարության 2021-2026 թվականների գործունեության միջոցառումների ծրագրի 8-րդ կետից՝ «կառուցել, հիմնանորոգել և վերանորոգել առնվազն 300 հանրակրթական ուսումնական հաստատություններ...»։

Իրավական ակտի ընդունման կապակցությամբ այլ նորմատիվ իրավական ակտերի ընդունման անհրաժեշտություն.
1. Այլ իրավական ակտերում փոփոխությունների և/կամ լրացումների անհրաժեշտությունը.
Չի առաջացնում:

2. Միջազգային պայմանագրերով ստանձնած պարտավորությունների հետ համապատասխանությունը.
Համապատասխանում է:

Այլ տեղեկություններ.
Չկան:



